Kristrún Frostadóttir

Kristrún Mjöll Frostadóttir (fædd 12. maí 1988) er íslenskur stjórnmálamaður sem hefur verið forsætisráðherra Íslands síðan árið 2024. Hún er hagfræðingur að mennt og hefur verið formaður Samfylkingarinnar frá 2022. Hún hefur setið á Alþingi fyrir flokkinn frá 2021.

Fljótlega eftir að Kristrún tók við formennsku í flokknum varð hún að vinsælasta stjórnmálamanni á Íslandi í skoðanakönnunum sem varð til þess að Samfylkingin fékk mest fylgi allra flokka í skoðanakönnunum síðan snemma árs 2023. Hún tók við embætti forsætisráðherra Íslands þann 21. desember 2024 í ráðuneyti Kristrúnar Frostadóttur eftir sigur flokksins í alþingiskosningunum 2024.

 Menntun 
Kristrún lauk stúdentsprófi frá Menntaskólanum í Reykjavík árið 2008. Hún lauk BS prófi í hagfræði frá Háskóla Íslands árið 2011 og MA-prófi í hagfræði frá Boston-háskóla árið 2014. Hún lauk líka árið 2016 MA-próf í alþjóðafræði með áherslu á hagstjórn og alþjóðafjármál frá Yale-háskóla.

 Starfsferill 
Kristrún er fyrrverandi hagfræðingur Viðskiptaráðs Íslands og fyrrum aðalhagfræðingur Kviku banka. Hún hefur starfað sem blaðamaður á Viðskiptablaðinu og í greiningardeild Arion banka. Hún starfaði sem sérfræðingur í greiningardeild bandaríska fjárfestingabankans Morgan Stanley, fyrst í New York og síðan í London en hélt þaðan til starfa sem aðalhagfræðingur Viðskiptaráðs Íslands í mars árið 2017.Vi.is, „Kristrún nýr hagfræðingur Viðskiptaráðs“ (skoðað 13. febrúar 2021) Í janúar 2018 tók hún við starfi aðalhagfræðings Kviku bankaVisir.is, „Kristrún nýr aðalhagfræðingur Kviku“ (skoðað 13. febrúar 2021) en sagði starfinu upp þegar hún sóttist eftir sæti á lista Samfylkingarinnar í Reykjavík í janúar 2021.Mbl.is, „Kristrún lætur af störfum hjá Kviku“ (skoðað 13. febrúar 2021)

 Stjórnmál 
Innkoma Kristrúnar inn á hið pólitíska svið vakti mikla athygli í aðdraganda kosninga. Hún var sá frambjóðandi Samfylkingarinnar sem var einna mest áberandi í kosningabaráttunni og meðal annars spratt fjölmiðlaumræða um hvort Kristrún hefði í starfi sínu hjá Kviku banka fengið tugmilljóna króna kaupaaukagreiðslur. Kristrún vísaði þeim fullyrðingum á bug.Dv.is, „Kristrún neitar að hafa þegið tugmilljóna króna kaupaukagreiðslur: „Þetta er algjör lágkúra í fjölmiðlun““ (skoðað 27. september 2021) 

 Formennska í Samfylkingunni 
Eftir að Logi Einarsson, formaður Samfylkingarinnar, tilkynnti 18. júní 2022 að hann myndi láta af störfum sem formaður var Kristrún orðuð við formannsstólinn. Össur Skarphéðinsson, fyrrverandi formaður og ráðherra Samfylkingarinnar, hafði þó skrifað póst á Facebook nokkrum dögum áður þar sem að hann sagði að Kristrún væri efnilegasta kona íslenskra stjórnmála og spurði hvenær Samfylkingin ætlaði að kalla hana til forystu. Í ágúst á sama ári í Iðnó gaf hún kost á sér í formannskjör Samfylkingarinnar.Það er hægt að stjórna landinu betur Vísir, sótt 19/8 2022 Þar sem engin önnur framboð bárust var Kristrún sjálfkjörin formaður á landsfundi flokksins þann 28. október 2022 með 94,5 pró­sent atkvæða. Kristrún leiddi Samfylkinguna til sigurs í Alþingiskosningunum 2024 og hlaut umboð til stjórnarmyndunar degi síðar.

 Forsætisráðherra (2024-) 
Kristrún tók við sem forsætisráðherra Íslands þann 21. desember 2024 í þriggja flokka stjórn Samfylkingarinnar, Viðreisnar og Flokks fólksins. Kristrún er þriðja konan sem gegnir embætti forsætisráðherra Íslands á eftir Jóhönnu Sigurðardóttur og Katrínu Jakobsdóttur og yngsti forsætisráðherra í sögu embættisins.

 Einkalíf 
Maki Kristrúnar er Einar B. Ingvarsson og eiga þau tvær dætur fæddar árið 2019 og 2023.Xs.is, „Kristrún Mjöll Frostadóttir“ (skoðað 13. febrúar 2021)

 Tilvísanir 

Flokkur:Formenn Samfylkingarinnar
Flokkur:Forsætisráðherrar Íslands
Flokkur:Fólk fætt árið 1988
Flokkur:Íslenskir hagfræðingar
Flokkur:Stúdentar úr Menntaskólanum í Reykjavík
Flokkur:Þingmenn Samfylkingarinnar